**Direcția de Cadastru Geodezie Nr. 494 /X/05.04.2023**

**APROB,**

**DIRECTOR GENERAL**

**Hajnalka Ildiko VIG**

**REFERAT DE APROBARE**

**a Ordinului pentru modificarea și completarea Regulamentului de recepţie şi înscriere în evidenţele de cadastru şi carte funciară, aprobat prin Ordinul directorului general al Agenției Naționale de Cadastru și Publicitate Imobiliară nr. 600/2023**

În Monitorul Oficial al României, Partea I, nr. 125 din data de 14.02.2023 a fost publicat Ordinul directorului general al Agenției Naționale de Cadastru și Publicitate Imobiliară nr. 600/08.02.2023 pentru aprobarea Regulamentului de recepţie şi înscriere în evidenţele de cadastru şi carte funciară, iar în Monitorul Oficial al României, Partea I, nr. 125 bis din data de 14.02.2023 a fost publicată anexa acestuia.

Ulterior, prin Legea nr. 62/2023 pentru modificarea Legii cadastrului şi a publicităţii imobiliare nr. 7/1996, publicată în Monitorul Oficial al României, Partea I nr. 225 din 20 martie 2023, au fost introduse reglementări, precum cea referitoare la faptul că certificarea autenticităţii şi forţa juridică a înscrisului în format electronic generat prin intermediul sistemului informatic de cadastru şi carte funciară, inclusiv a încheierii de carte funciară, emisă în condiţiile Legii nr. 7/1996, în format electronic, sunt date de sigiliul electronic calificat al Agenţiei Naţionale, reglementări la nivel superior care denotă necesitatea actualizării normelor incidente din Regulamentul de recepţie şi înscriere în evidenţele de cadastru şi carte funciară.

În vederea punerii în aplicare a modificărilor legislative introduse prin Legea nr. 62/2023 și altor acte normative incidente au fost necesare completări ale normelor tehnice din Regulamentulde recepţie şi înscriere în evidenţele de cadastru şi carte funciară pentru a se asigura concordanța cu reglementările de ordin superior.

Totodată, a intervenit necesitatea revizuirii și completării anumitor norme de ordin tehnic ca urmare a situațiilor rezultate în practică, întrucât s-a constatat faptul că, în situația existenței mai multor construcții edificate pe un teren, introducerea calculului analitic al suprafeței aferente construcțiilor și reprezentarea proiecțiilor la sol a elementelor constructive care depășesc planul fațadei pe PAD generează încărcarea acestuia și îngreunarea procesului de recepție de către inspectori datorită faptului că în sistemul informatic nu pot fi încărcate în prezent aceste geometrii pe un strat distinct.

De menționat și faptul că, prin Regulamentul de recepţie şi înscriere în evidenţele de cadastru şi carte funciară, a fost introdusă procedura referitoare la recepția de către oficiile teritoriale a planului topografic cu evidențierea suprafețelor solicitate pentru scoaterea definitivă sau temporară din circuitul agricol/scoaterea definitivă sau temporară din fondul forestier național și a planului de situație necesar la redarea în circuitul agricol, ca urmare a modificărilor instituite de legislația specifică domeniului agricol.

Având în vedere faptul că prin alte acte normative au fost stabilite denumirea, conținutul și recepția acestora de către oficiile teritoriale, pentru a evita confuzia și dubla reglementare, a fost păstrată denumirea de plan topografic, cu toate că acesta este din punct de vedere tehnic un plan de situație (fără reprezentarea cotelor) pe care sunt evidenţiate suprafeţele (calculate din coordonate planimetrice x, y) solicitate pentru scoaterea din circuitul agricol, recepţionat tehnic cu privire la corectitudinea datelor topografice de către oficiul de cadastru şi publicitate imobiliară, în condiţiile legii.

Cu toate acestea, angajații oficiilor teritoriale au solicitat prin numeroase referate completarea planurilor cu cote, motivat de faptul că la art. 284 din Regulamentul de recepţie şi înscriere în evidenţele de cadastru şi carte funciară este definit planul topografic ca “reprezentarea convenţională, în plan, analogică sau digitală, a unei suprafeţe de teren, într-o proiecţie cartografică şi în sistem naţional de referinţă”, prin reglementările propuse intenționându-se eliminarea neclarităților cu privire la acest aspect.

Au fost dezvoltate prevederile privind eliberarea extraselor de carte funciară, cu mențiuni referitoare la posibilitatea eliberării în aceeași termeni a certificatelor de sarcini și a certificatelor emise pentru serviciile cu codurile 2.7.6 și 2.7.8, precum și a copiilor de pe cărțile funciare, hărțile și planurile, în sensul că aceasta se poate efectua fără a fi condiționată de primirea cererilor în original.

Au fost explicitate dispozițiile referitoare la înscrierea drepturilor de garanție în situația cesiunii creanțelor ipotecare și a fuziunii prin absorbție a creditorului ipotecar.

Pentru claritatea reglementării s-a completat textul art. 130 alin. (5) cu mențiunea că prezentarea certificatului de urbanism nu este necesară la recepția documentației de dezlipire și nici în vederea înscrierii acestei operațiuni, dacă este efectuată în condițiile prevăzute de alineatul respectiv.

Precizăm de asemenea că în cuprinsul Regulamentului se regăsesc câteva erori materiale și situații de dublă reglementare, precum cea de la art. 164 alin. (3) și (4), art. 248 litera k) și art. 259, modificările propuse eliminând aceste erori.

În considerarea argumentelor mai sus expusea fost elaborat proiectul de modificare și completare a Regulamentului de recepţie şi înscriere în evidenţele de cadastru şi carte funciară, aprobat prin Ordinul directorului general al Agenției Naționale de Cadastru și Publicitate Imobiliară nr. 600/2023, anexat prezentului referat.

Proiectul de ordin însoțit de instrumentul de motivare urmează a fi supus dezbaterii publice pe pagina web a Agenției Naționale de Cadastru și Publicitate Imobiliară, la secțiunea *Transparență decizională*, subsecțiunea *Proiecte de acte normative aflate în consultare publică,* în aplicarea prevederilor Legii nr. 52/2003 privind transparența decizională în administrația publică, republicată.

Ediția 8/revizia 0